  Майя Бывальцева Ижкарын Кыкетӥ калыккуспо Парадельфи шудонъёсты ортчытон интыосты нимысьтыз автобус маршрут герӟалоз. Со сярысь тодмо луиз 8-тӥ гудырикошконэ Удмуртилэн шоркарезлэн администрацияз шудонъёсты радъясь комитетлэн кенешоназ, ивортэ Ижкарлэн пресс-службаез. «ИПОПАТ» акционер огазеяськонлэн пресс-секретарез Наталья Кузнецова ивортэмъя, предприяти котырак ветлӥсь маршрут кылдытӥз, со ужрадъёсты ортчытон интыосты герӟалоз. Автобусъёс 15 минутлы быдэ ветлозы, шудонъёсы пыриськисьёсты нуллозы. Сӧсыр муртъёсты сыӵе автобусъёсын волонтёръёс келяса ветлозы. Кар администрациысь Благоустройствоя но транспортъя управленилэн кивалтӥсезлэн воштӥсез Марат Мансуров верамъя, кылем арняе федерал экспертъёсын ӵош шудонъёсты ортчытон интыос котырысь тротуаръёсты но пыдын ветлон сюресъёсты эскеризы. Экспертъёслэсь выль дэмланъёссэс лыдэ басьтыса, али выльысь пусъё объектъёсты, кытын тупатъян ужъёсты быдэстыны кулэ на. Тодэ вайытом, Кыкетӥ Калыккуспо Парадельфи шудонъёс Ижкарын 7–11 шуркынмонэ ортчозы. Радъясьёс Россиысь но кунгож сьӧрысь кык сюрс пала адямиез возьмало. 14-тӥ куартолэзе Ижкарын Парадельфи шудонъёслэн улосвыл люкетэз ортчиз. Ужрадэ пыриськисьёсты быръёнъёс мукет улосвылъёсын но мыно. Инвожо пумозь мылкыд карисьёслэсь 680 пала куриськонъёс вуизы ни вал. Парадельфи шудонъёслэн ужрадъёсыз Ижкарысь укмыс интыын ортчозы. ВАТСАН Парадельфи шудонъёс — со Паралимпи ӵошатсконъёс выллем творчествоя вожвылъяськон. Отчы пыриськыны быгато пӧртэм ласянь сӧсыр муртъёс: адӟисьтэмъёс, кылӥсьтэмъёс, суй-пыдзыя, лулсэр висёнъёсъя ӧлексыос. 2016-тӥ арын Нырысетӥ Калыккуспо Парадельфи шудонъёс Москваын ортчизы. Отчы Россиысь, Белоруссиысь, Казахстанысь, Франциысь, Италиысь, Нидерландыысь но мукет кунъёсысь 500-лэсь трос пыриськисьёс люкаськизы. Соос тямыс номинациын вожвылъясько: крезьгур искусство, суредаськон искусство, журналистика, театр искусство, чеберлыко кыл, выросъёсын кырӟан, оригинальной жанр но эктон искусство. Тегъёс: Мерлык Авто Ижкар Удмуртия сӧсыръёс автобусъёс  